春日起晚
作者：蘇泂
朝代：宋

paragraphs: 春風散百物，和暖氣難清。
晨衾四肢倦，欲起還不能。
展轉卧成晏，起聽百鳥鳴。
幸然無公事，且復寡經營。
妻兒悄不喧，日午閉柴荆。
羹魚就鮮買，軟飯熟香粳。
雖然媿茲食，頼爾王化成。
出門步原田，最愛莓苔青。
半生果何爲，悔不學躬耕。
把鋤如把筆，冀穫尚何曾。
還復茅簷下，所思良友朋。
青雲固云樂，倚伏諒難明。
那無託衰懶，緬想川上情。
物我均所役，聊復安其生。